CELEX: 32022R0054
Language: hr
Date: 2021-10-21 00:00:00
Title: Delegirana uredba Komisije (EU) 2022/54 оd 21. listopada 2021. o izmjeni Delegirane uredbe (EU) 2020/692 u pogledu dodatnih zahtjeva za ulazak u Uniju određenih kopitara i papkara koji potječu iz Unije, premještaju se u treću zemlju ili područje radi sudjelovanja u događanjima, izložbama, prikazivanjima i priredbama te se zatim premještaju natrag u Uniju (Tekst značajan za EGP)

17.1.2022   
               
               
                  HR
               
               
                  Službeni list Europske unije
               
               
                  L 10/1
               
            
         DELEGIRANA UREDBA KOMISIJE (EU) 2022/54
         оd 21. listopada 2021.
         o izmjeni Delegirane uredbe (EU) 2020/692 u pogledu dodatnih zahtjeva za ulazak u Uniju određenih kopitara i papkara koji potječu iz Unije, premještaju se u treću zemlju ili područje radi sudjelovanja u događanjima, izložbama, prikazivanjima i priredbama te se zatim premještaju natrag u Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 239. stavak 2.,
         budući da:
         
                     (1)
                  
                  
                     Delegiranom uredbom Komisije (EU) 2020/692 (2) utvrđeni su, među ostalim, zahtjevi u pogledu zdravlja životinja za ulazak u Uniju pošiljaka određenih držanih kopnenih životinja. Konkretnije, u dijelu VI. te delegirane uredbe utvrđuju se posebna pravila za ulazak u Uniju određenih proizvoda podrijetlom iz Unije koji se vraćaju u Uniju. U članku 177. Delegirane uredbe (EU) 2020/692 trenutno su samo posebna pravila za registrirane konje podrijetlom iz Unije koji se vraćaju u Uniju nakon privremenog izvoza u treću zemlju, područje ili njihovu zonu radi sudjelovanja u natjecanjima, utrkama ili konjičkim kulturnim događanjima
                  
               
                     (2)
                  
                  
                     Kako bi se olakšalo njihovo sudjelovanje na događanjima, izložbama, prikazivanjima i priredbama („događanja”) koji se održavaju izvan Unije, potrebno je predvidjeti odstupanje od određenih općih zahtjeva u pogledu zdravlja životinja iz članka 11. Delegirane uredbe (EU) 2020/692 za pošiljke kopitara i papkara koji potječu iz Unije, premještaju se u treću zemlju ili područje ili njihovu zonu kako bi sudjelovali u događanjima te se odmah premještaju natrag u Uniju. Međutim, kako bi se rizici za zdravlje životinja sveli na najmanju moguću mjeru i uzimajući u obzir trenutačno stanje zdravlja životinja u pogledu određenih bolesti koje pogađaju svinje i perad, to bi odstupanje trebalo ograničiti na određene vrste kopitara i papkara, odnosno na goveda, ovce i koze („odstupanje za kopitare i papkare”). Članak 177. Delegirane uredbe (EU) 2020/692 trebalo bi stoga izmijeniti kako bi se uključilo odstupanje za kopitare i papkare.
                  
               
                     (3)
                  
                  
                     Posebna pravila za odstupanje za kopitare i papkare trebala bi uzeti u obzir potencijalne rizike za zdravlje životinja koji bi mogli nastati takvim premještanjem zbog događanja te bi trebala biti razmjerna uključenim rizicima za zdravlje životinja. Ta bi posebna pravila stoga trebala biti dovoljno stroga kako životinje koje sudjeluju u događanjima ne bi došle u doticaj sa životinjama nižeg zdravstvenog statusa koje ne ispunjavaju sve zahtjeve u pogledu zdravlja životinja utvrđene pravom Unije.
                  
               
                     (4)
                  
                  
                     Nadalje, s obzirom na sličnost operacija u tim događanjima i operacija koje se provode u centrima za okupljanje, primjereno je utvrditi zahtjeve jednakovrijedne onima koji se primjenjuju na centre za okupljanje u trećim zemljama ili područjima, a koji su utvrđeni u članku 20. stavku 2. točki (b) Delegirane uredbe (EU) 2020/692 i temelje se na zahtjevima primjenjivima u Uniji utvrđenima u Delegiranoj uredbi Komisije (EU) 2019/2035 (3).
                  
               
                     (5)
                  
                  
                     Osim svih tih mjera za umanjivanje rizika, potrebno je ograničiti i razdoblje tijekom kojeg su životinje izložene mogućim rizicima za zdravlje životinja koje donose te vrste premještanja radi sudjelovanja u tim događanjima i njihov boravak izvan područja Unije.
                  
               
                     (6)
                  
                  
                     Članak 177. Delegirane uredbe (EU) 2020/692 trebalo bi stoga na odgovarajući način izmijeniti.
                  
               DONIJELA JE OVU UREDBU:
         
            Članak 1.
            Članak 177. Delegirane uredbe (EU) 2020/692 mijenja se kako slijedi:
            
                        1.
                     
                     
                        naslov se zamjenjuje sljedećim:
                        
                           „Članak 177.
                           
                              Dodatni zahtjevi za ulazak u Uniju određenih kopitara i papkara koji potječu iz Unije, premještaju se u treću zemlju ili područje ili njihovu zonu radi sudjelovanja u događanjima, izložbama, prikazivanjima i priredbama te koji se zatim premještaju natrag u Uniju”;
                        
                     
                  
                        2.
                     
                     
                        dodaje se sljedeći stavak:
                        
                           „3.   Odstupajući od članka 11., pošiljke goveda, ovaca i koza koje potječu iz Unije i koje se u razdoblju od najviše 15 dana premještaju u treću zemlju ili područje ili njihovu zonu radi sudjelovanja u događanjima, izložbama, prikazivanjima ili priredbama („događanje”) smiju ulaziti u Uniju iz te treće zemlje ili područja pod uvjetom da ispunjavaju sljedeće uvjete:
                           
                                       (a)
                                    
                                    
                                       treća zemlja ili područje ili njihova zona u kojima se događanje odvija uvršteni su na popis za ulazak u Uniju određenih životinjskih vrsta;
                                    
                                 
                                       (b)
                                    
                                    
                                       objekt u kojem se događanje održava:
                                       
                                                   i.
                                                
                                                
                                                   ispunjava zahtjeve koji se primjenjuju na objekte koji obavljaju operacije okupljanja kopitara i papkara utvrđene u članku 20. stavku 2. točki (b);
                                                
                                             
                                                   ii.
                                                
                                                
                                                   po prispijeću pošiljke u objekt i tijekom cijelog događanja u njemu se drže samo goveda, ovce ili koze koje ispunjavaju sve relevantne zahtjeve utvrđene u pravu Unije za ulazak takvih životinja u Uniju;
                                                
                                             
                                 
                                       (c)
                                    
                                    
                                       otprema pošiljke životinja iz Unije u objekt iz točke (b) i iz tog objekta u Uniju obavlja se prijevoznim sredstvima koja su u skladu s općim zahtjevima u pogledu prijevoznih sredstava za prijevoz kopnenih životinja utvrđenima u članku 17. i bez istovara u bilo kojoj trećoj zemlji ili području ili njihovoj zoni;
                                    
                                 
                                       (d)
                                    
                                    
                                       životinje iz pošiljke nisu bile u kontaktu s drugim životinjama nižeg zdravstvenog statusa od trenutka utovara za otpremu iz Unije u objekt iz točke (b), tijekom cijelog događanja do povratka u Uniju.”.
                                    
                                 
                     
                  
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 84, 31.3.2016., str. 1.
         
         
            (2)  Delegirana uredba Komisije (EU) 2020/692 оd 30. siječnja 2020. o dopuni Uredbe (EU) 2016/429 Europskog parlamenta i Vijeća u pogledu pravila za ulazak u Uniju pošiljaka određenih životinja, zametnih proizvoda i proizvoda životinjskog podrijetla te njihovo premještanje i postupanje s njima nakon ulaska (SL L 174, 3.6.2020., str. 379.).
         
            (3)  Delegirana uredba Komisije (EU) 2019/2035 od 28. lipnja 2019. o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje (SL L 314, 5.12.2019., str. 115.).